text: L'Ajuntament demana oficialment que no es prorrogui el confinament – Revista07500
  Li explica a la Conselleria que no es pot fer efectiu amb els recursos actuals i que s'opti per una altra solució de control
  Davant la finalització del període de 15 dies marcat pel decret 11/2020 de 28 d'octubre pel qual s'adopten mesures temporals i excepcionals per raó de salut pública per a la contenció de la Covid- 19 al nucli urbà del municipi de Manacor, i davant la possible pròrroga d'aquestes mesures per part de la conselleria de Salut del Govern de les Illes Balears, l'Ajuntament de Manacor ha fet arribar a l'esmentada autoritat sanitària una sèrie de valoracions per tal de facilitar l'aplicació de les mesures, en cas que es prorroguin.
  El consistori sol·licita que les mesures que es prenguin siguin efectives i es puguin fer complir, ja que l'elevat nombre de vies d'accés a la ciutat de Manacor dificulta tècnicament el confinament perimetral del nucli i fan que sigui una opció poc efectiva i poc viable. En aquest sentit, s'ha exposat a la conselleria de Salut que la Policia Local i Policia Nacional han tancat, i només de manera temporal, 12 dels 37 accessos que té el poble (18 x 2 + tren).
  Així mateix, en l'anàlisi de la realitat residencial del municipi no es pot perdre de vista que prop de sis mil persones viuen en habitatges unifamiliars aïllats a sòl rústic, fora del perímetre de confinament, i que fan vida al 100% a Manacor (escola, feina, relacions familiars, consum, oci…).